Petrolprys: Só lyk vooruitsig vir November | Netwerk24
Deur Hanlie Stadler 15 Oktober 2018 16:32
Daar is geen genade vir motoriste in November nie.
Volgens die Outomobiel-Assosiasie (AA) is dit moontlik dat die spanning om Saoedi-Arabië, die wêreld se grootste olieprodusent, die olieprys sal opjaag.
Veral mense wat diesel moet koop, gaan swaar trek in November.
Volgens die Sentrale Energiefonds se syfers is die onderverhaling (dus styging) vir November nou reeds nagenoeg 70c per liter.
Die onderverhaling op 95-oktaan-petrol is 40c per liter.
Arm mense wat paraffien vir verhitting of kook gebruik, gaan 65c per liter meer daarvoor moet opdok as niks verander van nou tot einde Oktober nie.
Die onderverhalings word daagliks bygewerk en kan nog heelwat verander totdat die prys op 2 November vasgestel word. Die brandstofpryse verander op Woensdag 7 November.
Daar is 'n mate van onsekerheid oor die petrolprys met dié dat Jeff Radebe, minister van energie, verlede week gesê het hy wil 'n ander meganisme daarstel, naamlik dat 'n maksimum prys op petrol vasgestel word eerder as een kleinhandelprys.
Lees ook: Maksimum prys vir petrol: Wie gaan dan betaal?
Wetgewing sal egter eers herskryf moet word voordat so 'n stelsel van krag kan word en ekonome is maar skepties of dit sal werk, gegewe die gebrek aan mededinging in die plaaslike brandstofmark.
Lees ook: Petrolprys: Mike Schüssler, Dawie Roodt gee raad
Die AA sê indien dit deurgevoer word, sal vulstasies pryse kan verlaag, wat potensieel die druk op verbruikers kan verlig.
"Dit moet egter beklemtoon word dat ons nie deelgeneem het aan die opstel van die konsepvoorstel nie, so die besonderhede oor hoe dit in werking gestel gaan word, bly vir ons onduidelik."
Die AA verwelkom egter die regering se pogings om die styging in brandstofpryse te takel.
Insette word op die oomblik van die bedryf ingewag.
Die land kan nie meer die groot stygings in brandstofpryse verduur sonder dat dit uitkring na die hele ekonomie nie. Dit kan onder meer taxitariewe skerp laat styg.
"Ons doen weer 'n beroep op die regering om ekonomiese beleid te prioritiseer wat beleggersvertroue versterk. 'n Sterker en stabieler rand is die land se enigste verweer teen die nukke van die internasionale olieprys."